בס"ד

**הידור מצווה עד שליש-דף ט עמוד ב**

**הרב משה חיים הר-נוי**

הגמרא במסכת **בבא קמא (ט,ב )** אומרת:

א"ר זירא אמר רב הונא: במצוה - עד שליש. מאי שליש? אילימא שליש ביתו, אלא מעתה, אי איתרמי ליה תלתא מצותא, ליתיב לכוליה ביתא? אלא אמר ר' זירא: בהידור מצוה - עד שליש במצוה. בעי רב אשי: שליש מלגיו או שליש מלבר? תיקו. במערבא אמרי משמיה דרבי זירא: עד שליש משלו, מכאן ואילך משל הקדוש ברוך הוא.

(אתרוג שעולה 6 זוזים, שליש מלגיו פירושו לחלק בשלוש ולהוסיף על המחיר כלומר עד **8 זוזים.** שליש מלבר פירושו בשניים ולהוסיף על המחיר כלומר עד **9 זוזים**)

להלכה פוסק **השולחן ערוך(או"ח תרנו ,א):**

אם קנה אתרוג שראוי לצאת בו בצמצום, כגון שהוא כביצה מצומצמת, ואח"כ מצא גדול ממנו, מצוה להוסיף עד שליש מלגיו בדמי הראשון, כדי להחליפו ביותר נאה. ויש מי שאומר שאם מוצא שני אתרוגים לקנות והאחד הדור מחבירו, יקח ההדר אם אין מייקרים אותו יותר משליש מלגיו בדמי חבירו.

**כמה ישלם אדם שפסל אתרוג מהודר של חברו?**

**אליה רבה** מביא בשם מהר"ם מינץ וכנסת הגדולה כי מבחינת מצוות אתרוג חלה עליו החובה לשלם אתרוג פשוט שיכול הניזק לצאת בו ידי חובה אך יש עליו חיוב ממון אחר החג להשלים לניזק את התשלום של האתרוג המהודר שפסל.

ההוכחה של **מהר"ם מינץ** היא הגמרא במסכתנו (עח, א) הפוסקת כי אדם שאמר "הרי עליי עולה" והפריש שור לעולתו ונגנב, אם ימצא הגנב יכול לשלם לו רק דמי כבש שהרי יכול הנגנב לפטור את נדרו באותו הכבש (הוא לא אמר "הרי עליי **שור** לעולה").

**החכם צבי (סימן קכ)** אינו מקבל את ההשוואה בין המקרים. במקרה של העולה , אין לבעלים אפשרות למכור את השור כי אסור למכור שור מוקדש ולכן צריך לשלם לו בעל חיים שיכול להקריבו לעולה (כבש). אך בנידון האתרוג הרי יכול בעל האתרוג למכור את אתרוגו המהודר בכל רגע שירצה, אם כן אדם שפסל את אתרוג חברו גרם לו נזק ממוני ממשי וצריך לשלם מיידית את כל דמי האתרוג המהודר . **ועוד כתב :**

ועוד אף לפי חילוק זה צריכים אנו לומר דהחוטף אתרוג ממוכר אתרוגים שהאתרוג שבידו עומד לימכר בדמים יקרים צריך הוא ליתן לו כל שיוויו כמות שהוא שוה עכשיו מחמת גדלו ותפארתו ואם אדם א' קנהו בממון רב מהמוכר אתרוגים ובא זה וחטפו ממנו אין צריך לשלם לו אלא זוז אחד דמי אתרוג קטן ורע נשתקע הדבר ולא נאמר

לכן מסקנת רבינו החכם צבי :

**אלא הדבר פשוט וברור בעיני שהחוטף אתרוג מיד א' שקנהו לשם מצוה בדמים יקרים קודם או תוך החג שהוא משלם לו כפי מה שהוא שוה לימכר לשם מצות פרי עץ הדר**

בסוף דבריו מפנה החכם צבי לקבוצה של אחרונים הסוברים כדבריו. ונסקור כמה מהם:

א. **שבות יעקב (ח"ב, סימן כט)** – הרי בגמרתנו אומר רבי זירא כי הידור על שליש זה על חשבון תקציב המהדר ומעל שליש זה על חשבון הקב"ה. אם כן , דן השבו"י, מה הדין באדם שקנה אתרוג מהודר ושילם יותר משליש ובא אחר ופסלו, האם חייב לשלם אתרוג מהודר + שליש שהרי התוספת מעבר לכך על חשבון הקב"ה או שמא צריך לשלם את כל ערך האתרוג? ומסקנתו כי כיוון שיכול היה בעל האתרוג למכור את אתרוגו בסכום אותו קנה במלואו לכן צריך המזיק לשלם את **התשלום המלא מיידית.**

ב. **פנים מאירות (ח"ב , סימן קכט)-** "דאין לנו אלא כשעה שאבדה מן העולם ולפי דמים שהי' שוים באותו זמן ומקום."

אך מוסיף הפנים מאירות, אם אין בעיירה מי שיקנה ממנו את האתרוג המוהדר בשוויו , אז ישלם הגזלן רק אתרוג רגיל ולא את מה ששילם הנגזל.

וכן כתב **בשו"ת שמן רקח** [[1]](#footnote-1) (ח"א סימן כג).

וכך פסק גם **ערוך השולחן** (תרנו, א)

"אם קנה אתרוג בדמים יקרים, שהיה מהודר מאד, ובא אחד וגנבו או חתכו ופסלו... האתרוג הוא שוה דמים שיכול למוכרו ופשיטא שמחוייב לשלם לו כפי שויו".

**בשו"ת מהרי"א ענזיל** (סימן עד) תמה הן על מהר"ם מינץ והן על החכם צבי שבכלל העלו אפשרות של דמיון בין הפוסל אתרוגו המהודר של חברו לבין הגוזל שור עולה של חברו. במקרה של עולה, הממון בכלל כבר לא שייך לבעלים , רק החיוב להקריב עולה עדיין שייך לבעלים ולכן כאשר הוא משיב את הגזילה מספיק להחזיר כבש כדי שיוכל הנגזל לקיים את התחייבותו. אבל בפוסל אתרוגו של חברו , הוא גורם נזק לממון ישיר של חברו ולכן ודאי שעליו לשלם תשלום מלא.

ומוסיף הרב כי לפעמים אדם מוסיף לתשלום כדי לשדרג הנאה גשמית , לעיתים הנאה רוחנית ולעיתים לעשות קורת רוח ליוצרו ובכל השלושה נחשב הדבר לקנייינו לכל דבר.

**האם יכול אחרי החג לומר "הרי שלך לפניך" כמו בגזל חמץ?**

**הפרי מגדים** (או"ח תרנ"ו ,משבצות זהב, סעיף א) כותב כי יש לדון האם שווה דין גזל חמץ והחזיר את החמץ עצמו ( שהוא איסור הנאה) אחרי פסח לדיןגזל אתרוג מהודר והחזירו אחרי סוכות:

"דיש לומר חמץ בפסח וכדומה, בחו"מ [סימן] שס"ג [סעיף א] ובש"ך [ס"ק] ז' לא שכיח, ולא עשו בו תקנה, מה שאין כן זה יש לומר דלא גרע מגרמי דחייב, והגוזל סחורה מחבירו ביומא דשוקא שוה אלף, ולאחר השוק אין שוה אלא מעט, האם נאמר דמחזיר לו סחורתו, וצ"ע כעת"

**האב"ד הרב יצחק בירך דסקל** מציין כי החלוקה של הפמ"ג היא רק למ"ד דינא דגרמי דרבנן שאז אפשר לומר שחכמים גזרו רק במקרה שכיח אבל לשיטת הרמב"ן שדינא דגרמי מדאורייתא , לא אמור להיות הבדל בין השיב גזל חמץ והשיב לאחר הפסח לבין השיב האתרוג המהודר לאחר סוכות. ומכיוון להלכה פסק הש"ך (חו"מ, שפו, א) שדינא דגרמי דרבנן הרי שאפשר לחלק את חילוקו של הפמ"ג.

1. רבי אלעזר לאוו, רב בבוהמיה ובהונגריה. נפטר ב 1837 [↑](#footnote-ref-1)